**Under the Red Star** on vuonna 2011 valmistunut kanadalainen draamadokumentti, joka kertoo 1900-luvun alun kanadansuomalaisesta työväenliikkeestä. Sen on ohjannut suomalaiset sukujuuret omaava Kelly Saxberg. Hänen tekemänsä käsikirjoitus perustuu professori Varpu Lindströmin suomalaissiirtolaisia koskevaan tutkimustyöhön. Elokuvan pääosissa ovat suomalaiset näyttelijät Elena Leeve ja Jussi Nikkilä sekä Suomessa syntynyt kanadalainen harrastajanäyttelijä Rauli Pohjolainen.

*Under the Red Star* seuraa kanadansuomalaisten työväenliikkeen historiaa vuosina 1910–1937. Se käsittelee erityisesti suomalaissiirtolaisten radikalisoitumista, jolla oli merkittävä vaikutus myös koko Kanadan työväenliikkeen synnyssä. Elokuvan keskeiset henkilöhahmot ovat kertojana toimiva sanomalehtimies Aku Päiviö, agitaattori Sanna Kannasto sekä ammattiyhdistysaktiivi Tom Hill. Tapahtumien keskiössä on Ontarion provinssissa sijaitsevan Port Arthurin (nyk. Thunder Bay) kaupungin suomalaissiirtolaisten kokoontumispaikka Finnish Labour Temple. Näyteltyjen kohtauksien lisäksi elokuva sisältää vanhoja arkistofilmejä sekä valokuvia. Thunder Bayssä kuvattu *Under the Red Star* on yksi kaikkien aikojen suurimpia Northwestern Ontarion alueella tehtyjä elokuvatuotantoja. Ontarion kulttuuriviranomaisten lisäksi sitä tuki myös Turussa toimiva Siirtolaisuusinstituutti. Varpu Lindströmin ohella elokuvaan liittyvää tutkimustyötä teki kanadalainen professori Michel S. Beaulieu.

*Under the Red Starin* ensi-ilta oli syyskuussa 2011 Thunder Bayn *Bay Street Film Festival* -tapahtumassa. Elokuussa 2012 sitä esitettiin Suomessa neljällä eri paikkakunnalla. Elokuva on julkaistu myös DVD-muodossa.

Juoni
-----

Elokuva koostuu viidestä jaksosta, joista ensimmäinen kertoo suomalaissiirtolaisten saapumisesta Ontarion Port Arthuriin sekä heidän yhteisönsä synnystä ja Labour Templen työväentalon rakentamisesta. Toisessa jaksossa seurataan kanadansuomalaisen työväenliikkeen radikalisoitumista muun muassa IWW-ammattiliiton kautta, sekä Suomen sisällissodan jälkeen Kanadaan muuttaneiden punapakolaisten saapumista. Kolmas käsittelee 1930-luvun lamaa, jolloin kanadansuomalaisia houkuteltiin siirtolaisiksi Neuvosto-Karjalaan. Lisäksi kerrotaan kanadansuomalaisten ammattiyhdistysmiesten Viljo Rosvallin ja Janne Votilaisen murhasta. Neljäs osa käsittelee Espanjan sisällissotaan lähteneiden kanadansuomalaisten vapaaehtoisten liittymistä Kansainvälisten prikaatien alaiseen Mackenzie-Papineau-pataljoonaan. Viimeisessä jaksossa kuvataan toisen maailmansodan lähestymistä ja kanadansuomalaisen radikalismin hiipumista sotavuosien myötä.

Rooleissa
---------

|  |  |  |
| --- | --- | --- |
|  Rauli Pohjolainen  | … |  Aku Päiviö (kertoja)
  |
|  Elena Leeve  | … |  Sanna Kannasto
  |
|  Jussi Nikkilä  | … |  Tom Hill
  |
|  Kevin Brothers  | … |  J. L. Cohen
  |
|  Gabriel Harpelle  | … |  Jules Päiviö
  |
|  Jouko Korhonen  | … |  Moses Hahl
  |
|  Petri Peura  | … |  Janne Voutilainen
  |
|  Saku Pinta  | … |  Viljo Rosvall
  |
|  Jani Uusitalo  | … |  J. V. Kannasto
  |
|  Mika Polkki  | … |  Ivar Nordström
  |

Lähteet
-------

1. 1 2 3 4  Harpelle, Ronald: Under the Red Star to Screen at Bay Street Film Festival  18.9.2011. Lakehead University.  Arkistoitu 6.4.2018. Viitattu 6.4.2018.
2. 1 2  Labine, Jeff: Under the red star  29.1.2012. TB News Watch. Viitattu 6.4.2018.
3. 1 2  Elokuva kanadansuomalaisista Suomeen  10.8.2012. Kanadan Sanomat. Viitattu 6.4.2018.
4. ↑  Tervo, Toni: Elena Leevestä tuli poliittinen agitaattori  24.8.2012. Helsingin Uutiset.  Arkistoitu 10.1.2014. Viitattu 25.8.2012.
5. 1 2  Under Red Star dokumenttifilmin esitykset Suomessa  15.8.2012. Työväen historian ja perinteen tutkimuksen seura. Viitattu 6.4.2018.
6. ↑  BIG FINN HALL : A film proposal by Kelly Saxberg *Big Finn Hall Film*.  20.4.2010. Blogspot.fi. Viitattu 6.4.2018.